Polisieman in hof ‘wat inligting verkoop’Argieffoto Zukusani Mtakati (30) het voor landdros Sabrina Sonnenberg in die gespesialiseerde handelsmisdaadhof in Bellville verskyn op aanklag van korrupsie. Hy is in hegtenis geneem nadat die misdaadintelligensie-eenheid agtergekom het een van sy lede verkoop inligting wat op die eenheid se rekenaars gehou word. Mtakati is as die hoofverdagte geïdentifiseer. Mtakati is in Junie verlede jaar tydens ŉ geheime operasie vasgetrek. Tydens die operasie het hy ŉ geheime agent se nommer gekry onder die voorwendsel dat die agent iemand se profiel van die rekenaarstelsel af wou kry. Volgens Xolile Jonas, die staatsaanklaer, het Mtakati die agent in Julie gebel om die nodige inligting by hom te kry. Hulle het gereël om by ŉ winkelsentrum in Brackenfell te ontmoet. Die agent het die ondersoekbeampte in die saak in kennis gestel en ŉ lokval is vir Mtakati gestel. Nadat hulle by die ontmoeting oor die prys onderhandel en Mtakati die betaling van R3 000 aanvaar het, het hy na sy motor geloop om ŉ CD met die inligting te gaan haal en hy is daar in hegtenis geneem. Die saak is Woensdag tot 14 Junie uitgestel en Mtakati, wat vroeër op R5 000 borgtog vrygelaat is, se borgtog is verleng.